Igaunijas autosportists Ots Tenaks svētdien triumfēja pasaules autorallija čempionāta (WRC) sezonas sestajā posmā - Čīles rallijā.
"Toyota" pilots Tenaks vadībā bija no otrā ātrumposma, kopvērtējumā otrās vietas ieguvēju Sebastjanu Ožjē no Francijas ("Citroen") apsteidzot par 23,1 sekundi.
Tikmēr trešais bija cits francūzis Sebastjans Lēbs ("Hyundai"), kurš Tenakam zaudēja 30,2 sekundes.
Vairāk nekā pusotru minūti no igauņa atpalika brits Elfins Evanss ("M-Sport Ford"), aiz kura sekoja divi somi Tēmu Suninens ("M-Sport Ford") un Esapeku Lapi ("Citroen").
Sestdien vienā no ātrumposmiem neveiksmi piedzīvoja līdzšinējais kopvērtējuma līderis, Beļģijas pilots Tjerī Nevils no "Hyundai" komandas. Beļģim pēc nogādāšanas slimnīcā netika konstatēti nopietni savainojumi, bet ralliju turpināt viņš nevarēja.
Pasaules čempionāta kopvērtējumā par līderi kļuvis Ožjē, kuram ir 122 punkti. Tālāk ar 112 punktiem ir Tenaks, kurš par diviem punktiem apsteidz Nevilu.
Nākamais WRC posms būs pēc trim nedēļām, kad sacensības norisināsies Portugālē.
Ožjē ir pēdējo sešu gadu čempions, bet kopumā Francijas piloti dominējuši jau kopš 2004.gada, kad deviņus titulus pēc kārtas izcīnīja viņa slavenais tautietis Sebastjans Lēbs.
Šajā WRC sezonā tiks aizvadīti 14 posmi.